बालकनी की रेलिंग पर यह सफ़ेद कबूतर इत्मीनान से बैठा था। न हिल डुल रहा था न कोई प्रतिक्रिया थी। हमारे बहुत पास जाने पर भी उसने बस हमें ज़रा सी गर्दन घुमाकर ही देखा और अनदेखा कर दिया। उसका यह दुस्साहस हमें चिंतित करने लगा। हमें लगने लगा कि कहीं यह बीमार तो नहीं ! एक डॉक्टर के रूप में हमें पक्षियों से मनुष्य को लगने वाली बीमारियों का भी भान था। इसलिए थोडा सचेत होते हुए हमने उसे हाथ न लगाने का निर्णय लिया। वैसे भी हमने कभी किसी पक्षी को आज तक हाथ नहीं लगाया था।